དེ་ནས་བཟུང་སྟེ་ཤ་བ་རྣམས་རང་རང་སོ་སོའི་འདོད་མོལ་ལྟར་རྩྭ་ཆུར་རོལ་བཞིན་གནས།ཉིན་གཅིག་ཤ་བ་རིག་རྡོ་དང་མ་བུ་རྣམས་ཁྲིད་ནས་རིང་གདོང་ཞིག་ནས་རྫ་རྩྭ་ཟ་བཞིན་པའི་སྐབས།གློ་བུར་གཡོན་ཕྱོགས་ནས་གློག་དམར་འཁྱུག་པ་ལྟར་གཟིག་ཅིག་གིས་མཆོང་ཡོང་བ་དང་།ཤ་བ་རྣམས་བསམ་རྒྱུ་དྲན་རྒྱུ་མེད་པའི་ཐོག་ནས་སྲོག་མགོ་གང་མཐོན་གྱིས་བྲོས་ཕྱིན།སྐབས་དེར་སྟབས་མ་ལེགས་པ་ཞིག་ལ་ཤ་བ་རིག་རྡོ་རི་ངོས་ནས་གཡང་རོང་དུ་ལྷུང་སྟེ་དྲན་མེད་དུ་བརྒྱལ།གཡོན་རུ་སྡེ་པའི་ཤ་བ་ལྷ་རྡོས་མཐོང་བ་དང་།ལམ་སང་འཁོན་འཛིན་ཅི་ཡང་མེད་པར་ཤ་བ་རྣམས་སྐད་བཏང་སྟེ་རིག་རྡོ་སྐྱོབས་ཐབས་བྱས།རིག་རྡོ་ནི་དྲན་མེད་དུ་བརྒྱལ་ཡོད་པ་དང་།རིམ་གྱིས་དྲན་པ་སོས་པ་དང་།ང་འདིར་གང་འདྲ་བྱས་ནས་བསླེབས་པ་རེད་དམ་ཞེས་ཧོན་ཐོར་བའི་རྣམ་པ་འདྲ་ཞིག་བྱས་ཏེ་སྨྲས།ལྷ་རྡོས་གནས་སྟངས་ཚང་མ་བཤད་རྗེས་དེ་སྔོན་གྱི་གནས་སྟངས་དེ་དག་ཡིད་ལ་འཁོར་ནས་གནོང་འགྱོད་དང་བཅས་ཏེ་གཟུགས་པོ་འཁྱོལ་འཁྱོལ་ངང་ལངས་ཏེ་གཡོན་རུ་སྡེ་པའི་ཤ་བའི་ཚོགས་ཀྱི་མདུན་དུ་མགོ་བོ་མདུད་དེ་བཟོད་གསོལ་འདི་ལྟར་ཞིག་སྨྲས་སོ།